Jahon banki ishtirokidagi “Soliq ma’muriyatchiligini isloh qilish” loyihasini amalga oshirish chora-tadbirlari to‘g‘risida

O‘zbekiston Respublikasi Prezidentining 2020-yil 30-oktabrdagi “Yashirin iqtisodiyotni qisqartirish va soliq organlari faoliyati samaradorligini oshirish bo‘yicha tashkiliy chora-tadbirlar to‘g‘risida”gi PF-6098-son Farmoniga muvofiq, shuningdek, respublikada amalga oshirilayotgan soliq islohotlarini yanada qo‘llab-quvvatlash hamda soliq ma’muriyatchiligi samaradorligini oshirish maqsadida:
 1. Quyidagilar:
 “Soliq ma’muriyatchiligini isloh qilish” loyihasini (keyingi o‘rinlarda — Loyiha) amalga oshirish uchun Jahon banki Direktorlar kengashi 2021-yil 16-iyunda Xalqaro taraqqiyot uyushmasi tomonidan O‘zbekiston Respublikasiga 30 yil muddatga, shu jumladan 5 yil imtiyozli davr bilan 60 million AQSh dollari miqdorida qarz ajratilishini ma’qullaganligi;
 Loyihani amalga oshirish davri besh yil (2022 — 2027-yillar) etib belgilanganligi ma’lumot uchun qabul qilinsin.
 2. Loyihani amalga oshirishning maqsadli ko‘rsatkichlari etib quyidagilar belgilansin:
 soliqlarni hisoblash va to‘lashni avtomatlashtirish darajasini 90 foizgacha yetkazish;
 soliq organlari tomonidan ko‘rsatilayotgan elektron xizmatlar sonini oshirish orqali tadbirkorlik subyektlarini elektron xizmatlar bilan to‘liq qamrab olish;
 qo‘shilgan qiymat solig‘ini undirish jarayonlarini to‘liq avtomatlashtirish orqali ushbu soliqning undiruv darajasini 75 foizgacha yetkazish;
 soliq to‘lovchilarning soliq hisobotlarini tayyorlash, taqdim etish va soliqlarni to‘lash uchun vaqt sarfini 2 baravargacha kamaytirish.
 3. Belgilansinki:
 Davlat soliq qo‘mitasi Loyihaning o‘z vaqtida amalga oshirilishini muvofiqlashtirish, shuningdek, Xalqaro taraqqiyot uyushmasi qarzlaridan maqsadli va samarali foydalanish uchun mas’ul hisoblanadi;
 Xalqaro taraqqiyot uyushmasi tomonidan ajratiladigan qarzni qaytarish, shuningdek, qarz bo‘yicha foiz, xizmat ko‘rsatish va majburiyatlar uchun vositachilik haqi hamda bojxona to‘lovlari, soliqlar va yig‘imlar (bundan ish haqi bilan bog‘liq bo‘lgan soliqlar mustasno) bo‘yicha xarajatlarni qoplash O‘zbekiston Respublikasi respublika budjeti mablag‘lari hisobidan amalga oshiriladi;
 Davlat soliq qo‘mitasiga Ma’lumotlarni qayta ishlash markazini qurish bilan bog‘liq xarajatlarni qisman Davlat soliq qo‘mitasining Moddiy yordam, ijtimoiy himoya, soliq organlarini rivojlantirish va ko‘zda tutilmagan xarajatlar maxsus jamg‘armasi hisobidan moliyalashtirishga ruxsat beriladi;
 Davlat soliq qo‘mitasi huzurida alohida bank hisob raqamini ochish huquqiga ega bo‘lgan, faoliyati Xalqaro taraqqiyot uyushmasi krediti va qonunchilik hujjatlarida taqiqlanmagan boshqa mablag‘lar hisobidan moliyalashtiriladigan Loyihani amalga oshirish guruhi tashkil etiladi;
 Loyihani amalga oshirish davrida Loyihani amalga oshirish guruhining xarajatlar smetasi har yili Moliya vazirligi bilan kelishiladi;
 Davlat soliq qo‘mitasi raisiga Loyihani amalga oshirish guruhi rahbari va xodimlariga Davlat soliq qo‘mitasining Moddiy yordam, ijtimoiy himoya, soliq organlarini rivojlantirish va ko‘zda tutilmagan xarajatlar maxsus jamg‘armasi hisobidan soliq organlari xodimlari uchun ko‘zda tutilgan tartibda ish haqiga qo‘shimcha haq va ustamalar belgilash huquqi beriladi.
 4. Quyidagilar:
 Jahon banki ishtirokidagi “Soliq ma’muriyatchiligini isloh qilish” loyihasining asosiy texnik-iqtisodiy parametrlari 1-ilovaga muvofiq;
 Jahon banki ishtirokidagi “Soliq ma’muriyatchiligini isloh qilish” loyihasini amalga oshirish doirasida Xalqaro taraqqiyot uyushmasi tomonidan ajratiladigan qarzlarni qaytarish, foiz va xizmat ko‘rsatish hamda majburiyatlar uchun vositachilik haqi bo‘yicha to‘lovlarni amalga oshirishning prognoz jadvali 2-ilovaga muvofiq;
 Soliq ma’muriyatchiligini isloh qilish, sohaga axborot texnologiyalarini joriy etish va soliq organlari xodimlarining malakasini oshirish bo‘yicha “yo‘l xaritasi” 3-ilovaga muvofiq tasdiqlansin.
 5. Moliya vaziriga O‘zbekiston Respublikasi va Xalqaro taraqqiyot uyushmasi o‘rtasidagi Loyihani moliyalashtirish yuzasidan moliyaviy bitimni O‘zbekiston Respublikasi nomidan imzolash vakolati berilsin.
 6. Davlat soliq qo‘mitasi hamda Axborot texnologiyalari va kommunikatsiyalarini rivojlantirish vazirligi 4-ilovaga muvofiq grafik bo‘yicha soliq solish sohasida yangi axborot texnologiyalari va dasturiy mahsulotlar imkoniyatlari yuzasidan soliq organlari xodimlariga o‘quv mashg‘ulotlarini o‘tkazsin.
 7. Davlat soliq qo‘mitasi:
 Loyiha doirasida tadbirlarni amalga oshirish uchun zarur shart-sharoitlar yaratilishini, shu jumladan xarid qilinadigan texnika hamda asbob-uskunalarni o‘rnatish va montaj qilish uchun maxsus xonalar tayyorlanishini;
 Loyiha o‘z vaqtida va to‘liq amalga oshirilishi, uning muvofiqlashtirilishi va boshqarilishi, Loyihani amalga oshirish davrida monitoring va hisobot yuritilishini ta’minlasin.
 8. Investitsiyalar va tashqi savdo vazirligi hamda Iqtisodiy taraqqiyot va kambag‘allikni qisqartirish vazirligi Loyiha Investitsiya dasturlariga belgilangan tartibda kiritilishini ta’minlasin.
 9. Tashqi ishlar vazirligi Davlat soliq qo‘mitasining talabnomalariga binoan Loyihani amalga oshirishda ishtirok etuvchi chet ellik mutaxassislarga kirish vizalari konsullik va haqiqiy xarajatlarning o‘rnini qoplash hisobidan yig‘imlarni undirmagan holda rasmiylashtirilishini ta’minlasin.
 10. Mazkur qaror ijrosini samarali tashkil qilishga mas’ul va shaxsiy javobgar etib Davlat soliq qo‘mitasi raisi Sh.D. Kudbiyev hamda axborot texnologiyalari va kommunikatsiyalarini rivojlantirish vaziri Sh.X. Shermatov belgilansin.
 Qaror ijrosini muhokama qilib borish, ijro uchun mas’ul idoralar faoliyatini muvofiqlashtirish va nazorat qilish Bosh vazir o‘rinbosari J.A. Qo‘chqorov zimmasiga yuklansin.